**Кенжебай Ахметов**

**(Жезқазған, Казахстан)**

**ҚОҒАМДЫҚ ӨМIР ЖӘНЕ ӘДЕБИ СЫН**

1950-60-жылдар – «халықтар көсемi» Сталиннiң шексiз құзырының соңғы сәттерiне куә болып, қиялқанат Хрущев дәуренiн бастан өткерген, он сегiз жыл бойы кеңестiк-коммунистiк тақта тапжылмай отырған Брежнев билiгiне жол ашылған кезең.

Осы жылдар көлемiнде жоғарғы билiк басындағылар ауысқан сайын, елдiң рухани өмiрiнiң жетекшiсi болып табылатын идеология да алуан кейiпке түсiп, коммунистiк партияның қабылдаған қаулы-қарарлары бiр-бiрiне кереғар келiп, тiптi бiрiн-бiрi терiске шығарып жатты. Мәселен, БК(б)П Орталық Комитетiнiң «Звезда» және «Ленинград» журналдары туралы» (14 тамыз 1946 жыл), «Драма театрларының репертуары және оны жақсарту шаралары туралы» (4 қыркүйек 1946 жыл), «В. Мураделидiң «Ұлы достық» операсы туралы» (10 ақпан 1948 жыл) қаулыларындағы тұжырымдар арада аздаған жылдар өтер-өтпестен, 1958 жылдың 28 мамырында СОКП Орталық Комитетi қабылдаған «Ұлы достық», «Богдан Хмельницкий» және «Шын жүректен» операларын бағалауда жiберiлген қателiктер туралы» қаулысында жоққа шығарылды.

Коммунистiк идеологияның қасаң қағидалары қоғамдық санаға, қоғамдық сананың бiр тармағы – әдебиет пен өнерге де кесiрiн аз тигiзген жоқ. Оның айқын дәлелiн елуiншi, алпысыншы жылдардағы әдеби өмiрде болып өткен сыншылдық ойлар ағынына жүгiрте көз салғанның өзiнде таба аларымыз анық. Осы жылдардағы әдебиет пен әдебиеттану ғылымындағы iзденiстер мен iркiлiстердiң, жетiстiктер мен кемшiлiктердiң түпкi себептерiн олардың алдындағы жылдар ұсынған талаптардан iздеп, сол тұрғыдан өрбiте қарастырғанымыз ләзiм.

Олай болса, 50 – 60-жылдар шенiнде өнер мен әдебиет дүниесiндегi ахуал қандай едi?

Партияның 1946 жылғы аталған қаулысынан кейiн, iле-шала Қазақстан Компартиясы Орталық Комитетi «Қазақ ССР Ғылым академиясының Тiл және әдебиет институтының саяси өрескел қателерi туралы» (21 ақпан 1947 жыл), «БК(б)П Орталық Комитетiнiң «Драма театрларының репертуарлары және оны жақсарту шаралары туралы» қаулысын орындау туралы» (29 сәуiр 1947 жыл) қаулылар қабылдады. Бұл қаулылардың ақыры әдебиетшi, зиялы қауым арасынан «ұлтшылдарды» iздеу, талқандау сияқты сорақылықтарға ұласып, Е.Ысмайылов, Б.Кенжебаев, Т.Нұртазин, Ә.Марғұлан, А.Жұбанов, Ә.Мәметова, Ә.Қоңыратбаевтар қызметтен қуылды, М.Әуезов пен Қ. Сәтбаевтар өз елiнде «көзге күйiк» күй кешiп, Мәскеуге бет түзедi. Ең сорақысы – танымал тарихшы-ғалымдар Е.Бекмаханов, Б. Сүлейменовтерге «ұлтшылдық қамыты» кигiзiлiп, жиырма бес жылға сотталып кеттi.

Рухани өмiрдiң өз ортасынан жау iздеуге ден қойып кетуiне «Қазақстан Жазушылар одағының жұмысындағы үлкен қателiктер мен кемшiлiктер, оларды жою жөнiндегi шаралар туралы» (17 маусым 1951 жыл), «Бастауыш және орта мектептерге арналған қазақ әдебиетi мен тiлi бойынша оқулықтардағы қателiктер мен кемшiлiктер туралы» (28 тамыз 1951 жыл) аталатын қаулылар да қал-қадерiнше «үлес» қосты. Соның салдарынан қазақтың төл перзенттерi мектеп оқулықтарынан шығарылып, олардың орнына орыстың ағартушы-демократтары «қоныстанды». М.Әуезов, Ә.Марғұланнан бастап, қазақтың дарынды қаламгерлерiнен тұрпайы сынның нысанасына iлiкпегенi кемде-кем.

50-жылдардың ортасына шейiн әсiре билiк құрған салсойыл сынға бiршама тоқтау салып, мәдени-әдеби өмiр дамуының оң арнаға бет түзеуiне «жылымық» жылдары бiрқыдыру әсер еттi. «Сын мен ғылымның даму жолында 60-жылдардың сүбелi олжалары да аз емес. Бұл кезеңде мәндi де қомақты еңбектер беруге, әдебиеттiң көп томдық тарихын жазуға, жоғары оқу орындарын оқулықтармен қамтамасыз етуге, бүгiнгi әдеби процестiң жай-күйiн жан-жақты баяндауға бағытталған iрi қадамдар жасалды. Көптеген монографиялық зерттеулер осы дәуiрдiң жоралғысы болды».

Алты кiтапты қамтитын үш томдық қазақ әдебиетi тарихының жасалуы, белгiлi қаламгерлер мен әдебиетшiлердiң ой-пiкiрлерi мен мақалаларының кiтап болып жинақталып, жарық көре бастауы, әдебиеттанушы ғалымдар мен сыншылардың жеке жинақтарының жариялануы, белгiлi ақын-жазушылар шығармашылығына, әдебиетiмiздiң тарихи жолы мен теориялық, тақырыптық-идеялық, шығармашылық ерекшелiктерiне қатысты арнайы монографиялық еңбектердiң дүниеге келе бастауы да – аталған жылдар жемiсi. Ғалым Т.Кәкiшев сөзiмен айтқанда: «Соғыстан кейiнгi идеологиялық зорлық-зомбылықтардан құтылып, 50-жылдардың екiншi жартысы мен 60-жылдардың ұзына бойына ақыл-ойға ептеп болса да осындай толастың болуы бiршама iрi де сүбелi iстердi атқарып тастауға мүмкiндiк бердi. Сын мен ғылым қай жағынан болса да толыса өркендеуге мұрсат алған шақта жетелi де бiлiмдi, эстетикалық жағынан сауатты, ғылыми зерделi дарындар жауынгерлiк сапқа тұрды. Олар оқу-ағарту, халық мәдениетiн көтеру, қоғамдық сананы өрлету тұрғысынан едәуiр қызмет атқарды». Шынында да, алмағайып уақытта өмiр сүре жүрiп, әдебиетiмiздiң өркендi биiктерге бет түзеуiне үлес қосқан осы бiр жауынгер мiнез дарындар қатарында М.Қаратаев, Е.Ысмайылов, Б.Кенжебаев, Қ.Жұмалиев, М.Ғабдуллин, Т.Нұртазин, Б.Шалабаев, С.Қирабаев, Р.Бердiбаев, Қ.Нұрмаханов, Қ.Қуандықов, Н.Ғабдуллин, З.Қабдолов, Ы.Дүйсенбаев, Х.Әдiбаев, М.Дүйсенов, Ә.Дербiсалин, Ә.Қоңыратбаев, З.Ахметов, Ш.Сәтбаева, С.Талжанов, т.б. әдебиетшiлердiң болғаны, олардың қай-қайсы да кейiннен қазақ әдебиетiнiң өркендеу тарихында өзiндiк iз қалдырғаны мәлiм.

50–60-жылдар аралығында әдебиеттану ғылымының ауыр жүгiн қайыспай көтерiп, қазiргi биiгiне жетуiне талмай үлес қосқан осы топтың бел ортасында жүрген жандардың бiрi – бас-аяғы үш мүшел ғана ғұмырының он бес жылын әдебиетке арнаған аяулы тұлға Айқын Нұрқатов.

Ғылыммен айналысқан он бес жыл көлемiнде ұшқыр ой, дәйектi пiкiрлерiмен әдебиетшi қауым ортасында ғана емес, жалпы жұртшылық арасында кеңiнен танылып үлгерген сыншы-ғалым Айқын Нұрқатовтың ғалымдық болмысы, сыншылық даралығы хақында кеңiнен сөз қозғайтын уақыт әлдеқашан жеткен.

Айқын Нұрқатов қаламынан «Мұхтар Әуезов», «Абайдың ақындық дәстүрi» аталатын екi монографиялық зерттеу, «В.В.Маяковский – совет дәуiрiнiң аса талантты ақыны», «Сәбит Мұқановтың творчестволық жолы», «Ғ. Мұстафиннiң творчествосы», «Идея және образ», «Тарас Шевченкожәне қазақ әдебиетi», «Ғасыр перзентi», «Мұхтар Әуезов творчествосы», «Жалғасқан дәстүр» атты ғылыми зерттеулер жинағы жарық көрiп, республикалық басылымдар бетiнде екi жүзден астам үлкендi-кiшiлi мақалалары мен сыни пiкiрлерi жарияланды. Оның бұл еңбектерiнде әдебиеттiң жалпы мәселелерi де, әдеби үрдiс пен әдебиет өкiлдерi де, әдебиеттер байланысы проблемалары да, жекелеген шығармалар жайы да сөз болады.

1959 жылы «Мухтар Ауэзов» деген еңбегi Ресейдiң орталық баспасынан басылып шыққан отыз бiр жасар жас ғалымның есiмi кешегi Одақ көлемiнде де жақсы танымал болып үлгередi. Бұл қатарға А.Нұрқатовтың авторлық ұжым құрамында болып шығарысқан IX, X сыныптарға арналған «Қазақ әдебиетi» оқулықтарын, 1961 жылы жарық көрген «Қазақ әдебиетi тарихын» (2-том, 1-кiтап) қосар болсақ, тынымсыз еңбектiң ұлан-ғайыр нәтижесiн тани аларымыз хақ.

Ғалым еңбегiнiң дәреже-деңгейi жазғандарының сапалық құндылығымен, ойының ұшқырлығымен, пiкiрiнiң уәждiлiгiмен, дерек-дәйегiмен, парасат-пайымымен, тұжырым тиянақтылығымен, әдiлдiк-ақиқаттығымен таразыланары аян жәйт. Бұл тұрғыда А.Нұрқатов жазбаларының қай-қайсы да барлық болмыс-бiтiмiмен сындарлы ой иесiнiң парасат сүзгiсiнен өткенiн аңғартады. Сыншы-ғалым өз еңбегiнiң өзегiне алынған шығармаға да, шығармашылық тұлғаға да «тура би» тұғырында тұрып, көркемдiк шеберлiк биiгiнен қарайды. Мәселен, С.Мұқановтың «Сырдария» романы жарыққа шығып, бұрынғы Кеңестер Одағы көлемiнде «кеңес әдебиетiнiң батагөйлерiнiң» (К.Федин, А.Фадеев, т.б.) оң қабағына iлiнiп жатқан тұста Айқын Нұрқатов аталмыш шығарманы жан-жақты талдай отырып, сөз түйiнiнде романға объективтi баға бередi:

«Сырдария» романы өзiнiң көркемдiк жетiлуi жағынан «Ботагөзден» көп төмен дәрежеде.

«Сырдарияның» көркемдiк кемшiлiгi, ең алдымен, оның тiлiнен байқалады. Романда көркем де шұрайлы тiл арқылы берiлген образды бейнелеулер, әсем көрiнiстер тым аз. Жазушы образды бейнелеуден гөрi жалаң баяндауға, өз тарапынан түсiндiруге көбiрек бой ұрады. Жазушының тiлiндегi, сөз қолданыстарындағы салақтықтың салқыны тек кейiпкерлердiң тiлдерiнен ғана емес, сонымен қатар авторлық суреттеулер мен баяндаулардан да байқалады. Бұл кемшiлiк тiлдiң халықтығы және қарапайымдылығы туралы жазушының терiс түсiнiкке бой ұруынан туғанын атап көрсету қажет.

Романда өмiр шындығынан алынған тартыс жоқ...» – дей келiп, роман композициясындағы селкеулiктердi, олардың туынды көркемдiгiне керi әсерiн де дәл көрсетедi.

Ұзақтау үзiндi ұсынып отырғандағы мақсатымыз –сыншы А.Нұрқатовтың ғалымдық келбетiн танытар кейбiр қасиеттердi аңдату. Үзiндiге зер сала қараған жан сыншы болмысына тән турашыл принципшiлдiктi жазбай таныры анық. Олай болса, сыншы, әдебиетшi Айқын Нұрқатовтың әдеби туындыға жүктер салмағы, көркемдiк танымының өлшемi қандай мәселелер?

Өзi қадай көрсетiп тұрғанындай, ең алдымен, шұрайлы **тiл.** Ол үшiн кестелi тiл жоқ жерде көркем шығарма да жоқ. Өз еңбектерiнде де зерек ой мен зерлi тiл ұдайы жарасым тауып отырады. Сондай-ақ, шұрайлы тiлмен зерленген **жанды суреттер**, суреткердiң көркемдiк елегiнен сүзiлiп шыққан **сом образдар**, сол образдар бiтiмiнен туындап жатқан **соқталы тартыс**, **шынайыда шымыр сюжет**, он саққа жүгiрген оқиғаларды жiпсiз байлап тұратын **ұтымды композиция**, қаламгердiң қасиеттi тұғырындай **авторлық позиция**, мiне, Нұрқатов–әдебиеттанушының көркемдiктi бағалар критерий-таразысы.

А.Нұрқатовтың дүниеге келуiнiң 50 жылдығына орай жазған мақаласында ғалым Т.Кәкiшев оның қазақ әдебиеттану ғылымы тарихындағы орнына әсiре бояусыз, әдiлеттi баға бередi: «Айқын Нұрқатов *– қазақ әдебиетiнiң өркендеубарысындағы бiр қиынкезеңде* қалам жебеп, қатарға қосылған дарын. *Сол кездегi жалпыәуен-сарыны кейбiр мақалаларынан аңғарылып қалғанымен*, кейiнгi кезде Айқын әдебиет сыны арқылы өзiнiң өнерпаздық дарын-қуатын бар ажар-көркiмен таныта бiлдi». Осы тұста даралай көрсетiлген тiркестерге зейiн аударып, мәнiн түсiнiп алған дұрыс болмақ. Себебi – А.Нұрқатов еңбектерiнiң мән-маңызын дұрыс бағамдау үшiн ол өмiр кешкен кезеңнiң қайшылықты сипатын, сол кезең талаптарының қазiргi талаптардан өзгешелiгiн, өзiндiк ерекшелiктерiн танып-бiлгенiмiз жөн.

Айқын Нұрқатовтың азаматтық саналы ғұмырының басталуы Ұлы Отан соғысының соңғы жылдарымен орайласып келедi. Жеңiмпаз елдiң перзентi ретiнде балаң бозбаланың бойында кеңестiк патриотизмнiң, коммунистiк партияға деген кiршiксiз сенiмнiң қалыптасуы да заңды құбылыс.

Адам – қоғамдық орта жемiсi. Қоғамнан тыс өнер де, өнерпаз тұлға да болмақ емес. Қоғамдық сананың болмысты тану пiшiндерiнiң бiрiне саналатын әдебиет те қоғамдық-саяси өмiр талаптарына жауап беруге тиiс болды. Осы кезеңдегi руханият туындыларында ұшырасатын қателiк-кемшiлiктердiң сырын да осы тұрғыдан түсiнген жөн. Сондықтан да «партияның тарихи ХХ сьезiне дейiнгi аралықта көркемдiк дамудың даңғыл жолын айқындау барысында ұтымды iзденiстер мен табыстар кейбiр реттерде «бiрыңғай ағым» мен космополиттік көзқарастардың зиянды сырларын әшкерелеулер арқылы жүзеге асты, анда-санда артық сiлтеп, кем алған кез де жоқ емес», – деген профессор Т.Кәкiшев пiкiрiнiң аталмыш жылдар тумасы ретiнде Айқын Нұрқатов еңбектерiне де тiкелей қатысы бар.

Шығармашылық жолы сыннан басталып, парасатты зерттеулерге ұласқан Айқын Нұрқатов әлемiнде тағылымды үрдiс көп. Сыншы-ғалымның еңбектерiн түгелдей қамтып, жан-жақты толымды пiкiр айту – келер күндердiң еншiсi.

**Пайдаланылған әдебиеттер:**

1. Нұрқатов А. Идея және образ. – Алматы: Жазушы, 1962.

2. Нұрқатов А. Мұхтар Әуезов творчествосы. – Алматы: Жазушы, 1965.

3. Нұрқатов А. Абайдың ақындық дәстүрі. – Алматы: Жазушы, 1966.